Belgiumra is lecsapott az özönvíz, egy embernek nyoma veszett
Öt perc alatt több mint egyméteres víz öntött el egy települést.
Belgium délkeleti részét is áradások sújtják a hirtelen lezúduló esőzés nyomán. Számos lakóház mellett a Luxemburg felé vezető utak egy része is víz alá került. Az árvíz autókat is felborított, és egy embernek nyoma veszett.

A La Libre Belgique című lap arról számolt be, hogy péntekre virradóra több patak és folyó kilépett a medréből, elárasztva Nassogne és Jemelle környékét. Többeket ki kellett menekíteniük lakóházukból, miután a víz magassága helyenként a két métert is meghaladta.

Több falut is elzárt a víz a világtól. A Wamme folyó közelében lévő Hargimontból egy ember arról beszélt, hogy a vízszint alig öt perc alatt egyméteresnél magasabbra emelkedett. A tűzoltók nem tudták megakadályozni a víz beáramlását, jobb híján földdel és trágyával kevert szalmával tapasztották be az ajtó- és ablaknyílásokat.

Egy hatvanéves férfi menekülni próbált a házát elöntő sárlavina elől, de elmerült a vízben és azóta nem találják.

A térségben további heves esőzésekre számítanak, az árvízveszély továbbra is fennáll. (MTI)
belgium